Сяргей Аляксандравіч Габрусевіч

Сяргей Аляксандравіч Габрусе́віч () — беларускі філосаф. Кандыдат філасофскіх навук (1970), прафесар (1990).

 Біяграфія 
Нарадзіўся 9 верасня 1936 г. у вёсцы Верхаўляны Бераставіцкага раёна Гродзенскай вобласці. Вышэйшую адукацыю атрымаў на гісторыка-філалагічным факультэце (рускае аддзяленне) Гродзенскага педагагічнага інстытута імя Янкі Купалы. Падчас вучобы ў 1962—1963 гадах узначальваў камітэт камсамола інстытута, працаваў лабарантам кафедры педагогікі. У 1964—1965 гадах, калі быў студэнтам дзённай формы навучання, загадваў вучэбнай часткай інстытута.

Пасля заканчэння інстытута — асістэнт кафедры філасофіі і палітычнай эканоміі, аспірант кафедры дыялектычнага матэрыялізму Беларускага ўніверсітэта. Аспірантуру скончыў датэрмінова і ў 1970 годзе абараніў кандыдацкую дысертацыю «Развіццё У. І. Леніным марксісцкага вучэння аб практыцы як крытэрыі ісціны ў пазнанні сацыяльных з’яў». З восені 1969 — старшы выкладчык кафедры філасофіі і палітэканоміі. Вучонае званне дацэнта па кафедры філасофіі і палітычнай эканоміі прысвоена ў 1972 годзе. З 1973 года — загадчык кафедры методыкі камуністычнага выхавання, у 1974—1976 гадах — кафедры навуковага камунізму і палітэканоміі, у 1976—1986 гадах — прарэктар па навуковай працы, у 1986—1992 гадах — прарэктар па вучэбнай працы, у 1992—2002 гадах — прафесар кафедры беларускай культуры, у 2002—2007 гадах — загадчык кафедры беларускай культуры, прафесар кафедры беларускай культуры і рэгіянальнага турызму.

Вучонае званне прафесара па кафедры сацыяльна-палітычных тэорый і паліталогіі прысвоена ў 1990 годзе.

У 1990-я гады мінулага і пачатку гэтага стагоддзя С. А. Габрусевіч плённа працаваў на глебе нацыянальнай культуры. З’яўляўся членам Прэзідыума Беларускага Фонду культуры, старшынёй Гродзенскага абласнога аддзялення Беларускага Фонду культуры. У 1994—1995 гадах заснаваў і рэдагаваў гісторыка-культурны часопіс «Свіцязь», у якім друкаваліся матэрыялы па гісторыі культуры Гродзеншчыны і культуры беларускага замежжа.

Член рэдкалегіі «Весніка ГрДУ імя Янкі Купалы», часопіса «Роднае слова», член Вучонага Савета ўніверсітэта і Савета аб’яднання кафедраў сацыяльна-гуманітарных навук.

Званне Ганаровага прафесара Гродзенскага дзяржаўнага ўніверсітэта імя Янкі Купалы прысвоена ў 2006 годзе.

Памёр 21 кастрычніка 2013 года. Пахаваны на могілках «Сакрэт» у Гродне.

 Навуковая дзейнасць 
Аўтар больш за 100 навуковых прац па тэорыі пазнання, тэорыі і гісторыі беларускай культуры. Сярод навуковых прац прафесара С. А. Габрусевіча вылучаюцца манаграфіі «Гродна. Гістарычна-эканамічны нарыс», «Гродзенскі дзяржаўны Універсітэт імя Янкі Купалы», «Прафесар Ігнат Анацэвіч. Жыццё і спадчына», а таксама вучэбныя дапаможнікі «Ад дзелавой гульні да прафесійнай творчасці», «Педагагічная практыка студэнтаў», «Гісторыя беларускай культуры» і іншыя.

 Крыніцы 

 Літаратура 
 Габрусевіч Сяргей Аляксандравіч // Выкладчыкі Гродзенскага дзяржаўнага універсітэта імя Янкі Купалы : біябібліяграфічны даведнік. — Гродна, 1999. — С. 119—120.
 Габрусевіч Сяргей Аляксандравіч // Людзі культуры з Гродзеншчыны : даведнік / Аляксей Пяткевіч. — Гродна, 2000. — С. 55—56.
 Габрусевич Сергей Александрович // Известные уроженцы Гродненской области / А. П. Гостев. ― Гродно, 2016. — С. 321. 

Катэгорыя:Нарадзіліся ў Бераставіцкім раёне
Катэгорыя:Філосафы Беларусі